হাইয়াশি এই পদ্ধতিটির মূল পেয়েছিলেন ইয়ামানাকার গবেষণা থেকে। জাপানের কয়তো বিশ্ববিদ্যালয়ের ইয়ামানাকা গবেষণা করে বের করেছিলেন কীভাবে যেকোনো কোষকে স্টেম কোষে রূপান্তরিত করা যায়। এ আবিস্কারের জন্য তিনি ২০১২ সালে নোবেল পুরস্কার পান। প্রথমে হাইয়াশি একটি পূর্ণ বয়স্ক ইঁদুরের লেজ থেকে কোষ নেন। সেই কোষকে তারপর রাসায়নিক দ্রব্যের সাথে মেশান। সেই রাসায়নিক দ্রব্যের সাথে থাকে চার ধরণের জিন যা ঐ কোষকে স্টেম কোষে পরিণত করে যা ডিম্বাণু তৈরিতে সক্ষম। এখন এই ডিম্বাণুকে পরিণত করার জন্য সঠিক পরিবেশ দরকার। বিজ্ঞানীরা এজন্য ডিম্বাণু তৈরিতে প্রস্তুত সেই স্টেম কোষকে জীবিত ইঁদুরের জরায়ুতে প্রবেশ করান। কিন্তু তাতেও যেন ডিম্বাণুটি পুরোপুরি তৈরি করতে জরায়ুর উপর নির্ভর করতে হচ্ছিলো। তাই তারা ইঁদুরেরে ডিম্বাশয়ের কোষ নিয়ে তা সেই স্টেম কোষটির সাথে রাখলেন যাতে স্টেম কোষটি মনে করে সে জরায়ুতে আছে। পাঁচ সপ্তাহে ডিম্বাণুটি পরিণত হলে এটিকে একটি স্বাভাবিক শুক্রাণুর সাথে তারা মিলিত করেন। উৎপন্ন ভ্রূণ একটি ইঁদুরের দেহে প্রবেশ করান। এই গবেষণায় শেষ পর্যন্ত আটটি ইঁদুর টিকে থাকে। পরবর্তীতে এই ইঁদুরগুলো নিজেরা বংশবৃদ্ধি করে।